Twee sterf in gru-ongeluk by vulstasieDie ongelukstoneel. (Foto: ALS Paramedics) Twee mense is Saterdag laatmiddag by ’n vulstasie in Durban dood nadat die bestuurder beheer oor sy motor verloor en by die vulstasie in Queensburgh ingeploeg het. ALS Paramedics sê paramedici van dié ambulansdiens is vanmiddag na die vulstasie in Stellaweg in Malvern ontbied waar hulle met hul aankoms ’n bloedbad aangetref het. ’n Man in sy veertigs is met kritieke beserings aangetref. Daar was niks wat paramedici vir hom kon doen nie en hy is op die toneel dood verklaar. Nog ’n passasier, ’n man in sy sestigs, was in die stadium nog in die motorwrak vasgekeer. Ook hy het kritieke beserings opgedoen. Die ongelukstoneel. (Foto: ALS Paramedics) Paramedici het die man gestabiliseer terwyl die eThekwini-brandweer hidrouliese toerusting gebruik het om die man uit die wrak te bevry. Hy is daarna vir dringende mediese behandeling na ’n nabygeleë hospitaal geneem. Die man se hart het egter met sy aankoms by die hospitaal gaan staan en hy is kort daarna dood verklaar. Die presiese omstandighede van die ongeluk is nie in dié stadium bekend nie. Die polisie was vanmiddag op die toneel om ondersoek in te stel.